На основу члана 46. став 1. тачка 8 и члана 66. став 5. Закона о локалној самоуправи („Службени гласник РС“, број 129/2007, 83/2014 - други закон, 101/2016 - други закон, 47/2018 и 111/2021 – други закон), члана 56. став 1. тачка 12) Статута Града Ниша („Службени лист Града Ниша“, број 88/2008, 143/2016 и 18/2019) и члана 117. став 3. Пословника Скупштине Града Ниша („Службени лист Града Ниша“, 6/2017),

Градско веће Града Ниша, на седници одржаној 14.12.2022. године, разматрајући **Амандман 14**, број 1106-02 од 13.12.2022. године, који је поднео одборник Скупштине Града Ниша Миодраг Станковић,

**п р е д л а ж е**

Скупштини Града Ниша да **одбије Амандман 14,** број 1106-02 од 13.12.2022. године, који је поднео одборник Скупштине Града Ниша Миодраг Станковић на члан 9. Предлога одлуке о буџету Града Ниша за 2023. годину.

**О б р а з л о ж е њ е**

Одборник Скупштине Града Ниша Миодраг Станковић, поднео је Амандман 14, број 1106-02 од 13.12.2022. године, на члан 9., став 1. Предлога одлуке о буџету Града Ниша за 2023. годину.

Чланом 117. став 3. Пословника Скупштине Града Ниша(„Службени лист Града Ниша“, 6/2017), прописано је да је предлагач дужан да пре седнице Скупштине размотри амандмане и предложи Скупштини прихватање или одбијање сваког амандмана посебно.

Овим амандманом предлаже се смањење планираних средства текуће буџетске резерве за 4.000.000 динара, а увећање буџетске позиције 160, економска класификација 472, апропријација намењена за подстицај развоја талентованих ученика и студената и за награде најбољим студентима Универзитета у Нишу, планирана средства од 14.000.000 динара увећати на износ од 18.000.000 динара. Наведено је да су планирана средства недовољна за ове намене.

Члан 69. Закона о буџетском систему („Службени гласник РС“, број 54/2009, 73/2010, 101/2010, 101/2011, 93/2012, 62/2013, 63/2013-испр., 108/2013, 142/2014, 68/2015 – др.закон, 103/2015, 99/2016, 113/2017, 95/2018, 31/2019, 72/2019, 149/2020 и 118/2021) прописано је да се у оквиру буџета део планираних прихода не распоређује унапред, већ се задржава на име текуће буџетске резрве која се користе за непланиране сврхе за које нису утврђене апропријације или за сврхе за које се у току године покаже да апропријације нису биле довољне.

Предлогом буџета је за подстицај развоја талентованих ученика и студената и за награде најбољим студентима Универзитета у Нишу планиран износ од 14.000.000 динара, узимајући у обзир све релевантне показатеље из ранијег периода, као и потребе за реализацију пројеката развоја талентованих ученика и студената у 2023. години и на основу тога процењено је да су иста довољна.

На основу наведеног, Градско веће Града Ниша предлаже Скупштини Града Ниша да одбије овај амандман.

Број:1331-1/14/2022-03

У Нишу, 14.12.2022. године

**ГРАДСКО ВЕЋЕ ГРАДА НИША**

**ПРЕДСЕДНИЦА**

**Драгана Сотировски**